Woede oor 'barbaarse' aanval op kinderhospitaal | Maroela Media
'n Smeulende motorwrak lê voor 'n kinderhospitaal in Marioepol in Oekraïne wat onder 'n Russiese aanval deurgeloop het. (Skermgreep: Oekraïnse polisie/AFP)
Internasionale leiers en Oekraïne het Rusland van 'n "barbaarse" aanval op 'n kinderhospitaal in die beleërde stad Marioepol beskuldig, terwyl burgerlikes twee weke ná Moskou se inval in die land steeds die meeste deurloop.
Wolodimir Zelenski, die Oekraïense president, sê 35 000 burgerlikes het Woensdag uit stede gevlug wat deur die Russe aangeval is, maar daar was weinig verligting vir Marioepol waar die burgemeester gesê het dat meer as 1 200 burgerlikes in die 12 dag lange beleg dood is.
Zelenski het beeldmateriaal gedeel van die enorme verwoesting by die hospitaal. Dit is onlangs opgeknap en Zelenski het die aanval as 'n "oorlogsmisdaad" bestempel.
Volgens 'n plaaslike amptenaar is minstens 17 mense in die aanval beseer, hoewel geen sterftes onmiddellik bevestig is nie. Zelenski sê die aanval deur Russiese magte het kinders onder die puin gelaat.
♨️ Today's Russian airstrike on a Mariupol maternity hospital is a deliberate atrocity and a crime against humanity. The international community must bring Putin to justice pic.twitter.com/tFYzVmpoUb
— UkrianeWarReports (@WarReportUk) March 9, 2022
Rusland se departement van buitelandse sake het nie die aanval ontken nie, maar het Oekraïense "nasionalistiese bataljons" daarvan beskuldig dat hulle die hospitaal gebruik om vanuit te skiet nadat personeel en pasiënte die gebou verlaat het.
Beeldmateriaal wat reddingswerkers gedeel het, wys 'n toneel van absolute verwoesting met gewondes wat die gebou verlaat, sommige op draagbare, verby uitgebrande motorwrakke en 'n enorme krater langs die gebou.
In die gebou het puin, gebreekte glas en versplinterde hout die gange, kantore en sale besaai, terwyl matrasse van die beddens geslinger is.
Don't know how would I have lived with this, if I was one of those people who CAN, but did NOT make any decision about closing the SKY in Ukraine. #NoFlyZone @RepHartzler @RepBrianFitz @RepMGriffith @AjaziLika@PascalHeyman @GermanyNATO @GreeceNATO @NATOHungary @hingolfsson pic.twitter.com/RlpYgqCX6T
— Anna Purtova (@Purtova_aa) March 9, 2022
Die Withuis en die Britse eerste minister het die aanval teen burgerlikes ten sterkste veroordeel.
'n Woordvoerder van die Verenigde Nasies het gesê geen gesondheidsinstelling "mag ooit 'n teken wees nie".
Die aanval het plaasgevind op die vooraand van die jongste ronde hoëvlakgesprekke tussen die twee lande.
Die Russiese minister van buitelandse sake, Sergei Lavrov, het in Turkye aangekom vir 'n vergadering wat Donderdag met sy Oekraïense eweknie, Dmytro Kuleba, plaasvind. Kuleba het in 'n Facebook-plasing gewaarsku dat hy "beperkte" verwagtinge van die besprekings koester.
Die strydende lande het tot dusver op 'n laer vlak in Belarus vergader, hoofsaaklik oor humanitêre aangeleenthede. Geen Russiese ministers was egter by dié samesprekings betrokke nie.
Die besprekings het wel tot die opening van verskeie humanitêre stroke gelei wat burgerlikes kon gebruik om uit stede weg te kom. Verskeie van die ontsnappingspogings het egter misluk nadat aanvalle op die stroke gedoen is.
Woensdag kon minstens 35 000 burgerlikes wel die stede Sumy, Enerhodar en gebiede rondom Kiëf verlaat. Zelenski sê hy hoop die besprekings kan vandag voortduur, met drie nuwe roetes wat uit Marioepol, Volnovakha in die suidooste van die land, en Izium in die ooste lei.
Vorige pogings om burgerlikes toe te laat om Marioepol te verlaat het misluk en noodlenigingsgroepe waarsku teen 'n katastrofiese situasie in die stad waar basiese dienste tot stilstand gekom het.
Russiese magte kom ook al hoe nader aan Kiëf en gevegte in die gebied het die afgelope paar dae toegeneem, terwyl Oekraïense magte probeer om Russiese tenks te stuit.
"Hulle [die Russe] skiet om mense te dwing om tuis te bly, steel wat hulle kan om voorraad te kry en beweeg dan tussen die inwoners sodat die Oekraïense magte hulle nie bombardeer nie," het 'n inwoner van die gebied gesê.
Die Oekraïense stafhoof sê Russiese magte gaan voort met hul pogings om Kiëf te omsingel, terwyl aanvalle op verskeie ander stede voortduur.
Kernkragvrese, biologiese wapens
Minstens 2,2 miljoen mense het nou reeds oor Oekraïense grense gevlug in wat die VN bestempel as die grootste groeiende vlugtelingkrisis sedert die Tweede Wêreldoorlog.
Die konflik het vrese laat toeneem oor 'n kernkragvoorval in 'n land met groot kernaanlegte – en 'n land waar die Tsjernobil-ramp plaasgevind het.
Die VN se atoomwaghond sê hy twyfel of daar enige veiligheidsgevare is by Tsjernobil – die plek waar die wêreld se ergste kernkragramp in 1986 plaasgevind het – al het die aanleg glad nie meer krag nie.
Die VN waarsku egter dat hy geen nuwe inligting van Tsjernobil of Zaporizhzhia, Europa se grootste kernkragaanleg wat nou ook onder Russiese beheer is, ontvang nie.
Die VSA het bewerings verwerp dat hy betrokke is by biowapennavorsing in Oekraïne en het gewaarsku dat Rusland dalk voorberei om chemiese of biologiese wapens in die oorlog te gebruik.
Die VSA is 'n groot ondersteuner van Oekraïne en het stappe gedoen om sanksies teen Rusland in te stel. Die land stuur ook wapens en ander hulpmiddels na Oekraïne, maar het 'n geen vlieg-sone en 'n plan om vegvliegtuie via 'n Amerikaanse lugmagbasis na Kiëf te stuur, verwerp.
Kommer oor olie
Die Internasionale Monetêre Fonds (IMF) het 'n noodlenigingspakket van $1,4 miljard (sowat R21 miljard) aan Kiëf vir belangrike finansiële steun goedgekeur.
Westerse bondgenote probeer intussen steeds om Moskou met ongekende sanksies in 'n hoek te druk. Die sanksies sluit in 'n Amerikaanse verbod op olie-invoere, waarvan die opbrengs gebruik word om die oorlog teen Oekraïne te finansier.
Die Britse minister van buitelandse sake, Liz Truss, het Woensdag 'n beroep op die G7 gedoen om Russiese olie-invoere te verbied. Sy sê die wêreld se top-ekonomieë moet meer doen om Moskou te straf vir sy inval in Oekraïne.
Politieke leiers is egter versigtig vir die uitwerking van só 'n stap en die Franse minister van ekonomie, Bruno Le Maire, waarsku dat die huidige styging in brandstofpryse 'n soortgelyke uitwerking as die olieskok van 1973 kan hê.
Die Europese Unie het wel ingestem om sanksies teen nog oligarge in te stel.
Vanoggend oppad werk toe sing Bette Midler oor die radio:
…..God is WATCHING us…"
'n Proxy oorlog maak 'n bespotting van ons waardes en enige gruweldade gepleeg deur die proxies word as "aanvaarbaar" gesien. 'n Proxy oorlog het nie etiek nie. Proxy oorloë is natuurlik niks nuuts nie en die betrokke partye is nie direk betrekke nie en hoef nie te worstel met morele bekommernisse wat uniek is aan proxy oorloë nie omdat 'n proxy oorlog aantreklik lyk en is om rede dit goedkoop is en bowendien, wanneer proxies in gewapende konflik betrokke raak, maak die werklike spelers agter die oorlog nie hul hande vuil nie maar hulle kyk die hele oorlog vanaf die… Lees meer »
Hier kom GROOT moeilikheid!!!
En die VSA en ander lande hou pragtige persverklarings en "we strongly condemn" alles en Oekraïne bly "collateral damage"
Sou graag wou weet wat is Rusland se reaksie, hulle het mos gesê dat slegs militêre instansies geteiken word.